Návrh na zaradenie 1,09 % - tnej majetkovej účasti štátu na podnikaní spoločnosti UniBanka, a. s. do zoznamu majetkových účastí štátu na podnikaní iných právnických osôb, zahrnutých do privatizácie.

Využívanie služieb bankového sektora v poľnohospodárstve

Poľnohospodárstvo, s ohľadom na nedostatočnú výnosnosť kapitálu je stále závislé (okrem priamej dotačnej podpory) od cudzích finančných zdrojov, predovšetkým bankových úveroch. Poľnohospodárstvo a spracovateľské subjekty sa už v minulosti orientovali na využívanie bankových služieb. Krátkodobé účelové úverovanie prevádzkových nákladov a poskytovanie investičných úverov bolo nevyhnutné takmer u 80 % poľnohospodárskych subjektov. Uvedené služby poskytovali komerčné banky ale najmä Poľnobanka, a. s. (ďalej len „Poľnobanka“).

História UniBanky a.s.

Banka bola založená pod menom Slovenská poľnohospodárska banka (SPB), ú. s., Bratislava v roku 1990, ktorá bola predchodcom Poľnobanky a. s. a neskôr po vstupe zahraničného investora UniCredito Italiano S.p.A. aj UniBanky a. s. Jej zakladajúcimi akcionármi boli Slovenská poisťovňa, a. s. Bratislava, poľnohospodárske družstvá a organizácie rezortu vtedajšieho Ministerstva poľnohospodárstva a výživy SR, potravinárske podniky a fyzické osoby.  Bola to prvá súkromná banka na Slovensku.
Významnou udalosťou pre banku bol vstup Európskej banky pre obnovu a rozvoj (EBOR), ktorá sa stala jej akcionárom v roku 1993 s podielom 20 % na základnom imaní banky. Pokiaľ ide o rozvoj obchodov, EBOR poskytla SPB, ú. s.,  úverové linky na financovanie malých a stredne veľkých podnikov a financovanie projektov v poľnohospodárstve a potravinárskom priemysle, teda v odvetviach, v ktorých bolo postavenie banky silné. 

Vstup finančnej skupiny UniCredito, S. p. A. a Finest, S. p. A. do Poľnobanky, a.s. 

V roku 1996 do banky kapitálovo vstúpili dve talianske finančné skupiny, UniCredito, S. p. A., a Finest, S. p. A., z ktorých každá získala 7,5 % podiel na základnom imaní banky. S ich vstupom sa rozšírili formy presadzovania stratégie univerzálnosti banky. Poľnobanka vypracovala a implementovala návrh rozvoja a podpory spolupráce medzi slovenskými a talianskymi podnikmi, čoho výstupom bolo podpísanie dohody o spolupráci s UNIMIS - Zväzom talianskych podnikateľov na Slovensku. 
V novembri 2000 získala majoritný podiel v banke talianska finančná a banková skupina UniCredito Italiano, S. p. A., Milano (UCI). Vstup tejto finančnej skupiny do Poľnobanky je uzavretím procesu kapitálovej a akcionárskej reštrukturalizácie banky.

Vznik UniBanky, a. s. 

V súvislosti s novými, náročnejšími cieľmi banky a rozšírením priestoru jej pôsobenia rozhodli akcionári banky na mimoriadnom valnom zhromaždení 21. januára 2002 o zmene obchodného mena banky na - UniBanka, a. s. Nové obchodné meno nielenže vyjadruje univerzálny charakter banky, ale aj jej príslušnosť k bankovej skupine UniCredito Italiano Group.

Štruktúra akcionárov UniBanky, a.s. 

Štruktúra akcionárov UniBanky, a. s., k 31. 12. 2004 je nasledovná :

Akcionár                                                                                         Podiel v %
UniCredito Italiano, S. p. A., Janov                                  77, 21
EBOR Londýn                                                                  19, 90
Ministerstvo pôdohospodárstva SR                                  01, 09
Ostatní akcionári                                                               01, 80

Ministerstvo pôdohospodárstva SR – akcionár UniBanky
 
Ministerstvo pôdohospodárstva SR spravuje 140 005 ks akcií v nominálnej hodnote 185 Sk za jednu akciu v celkovej hodnote 25 900 925 Sk. Uvedené akcie sú zaknihované, nie sú obchodovateľné a sú evidované v Centrálnom depozitári cenných papierov Slovenskej republiky. Ministerstvo pôdohospodárstva SR má v správe uvedené akcie od roku 1990, keď vznikla Slovenská poľnohospodárska banka ú. s. Vklad pri založení banky predstavoval 30 000 000 Kčs, t.j. 8,32 %, čo predstavovalo celkom 300 ks upísaných akcií v nominálnej hodnote 100 000 Kčs za akciu.
	V ďalších rokoch došlo takmer k dvojnásobnému zvýšeniu základného imania Poľnobanky a. s. a to na základe rozhodnutia mimoriadneho valného zhromaždenia akcionárov, ktoré sa konalo
-	 31. 8. 1995 a rozhodlo o zvýšení základného imania majetku spoločnosti o 450 073 000 Sk,
-	26. 6. 1996 a rozhodlo o zvýšení základného imania majetku spoločnosti o 660 600 000 Sk.

Ministerstvo pôdohospodárstva SR s ohľadom na osobitné postavenie Poľnobanky na financovaní novo sa tvoriacich, resp. rozbiehajúcich sa systémových programov v poľnohospodárstve malo mimoriadny záujem na zachovaní kapitálového podielu vo výške 8,32 % na celkovom imaní Poľnobanky v prospech poľnohospodárskych akcionárov a podnikateľských subjektov v agropotravinárskom odvetví.
Z týchto dôvodov boli nakúpené nové akcie a to :

a)	na základe súhlasu Ministerstva financií SR č. 4127/95 z 28. 9. 1995 v celkovej hodnote 30 790 000 Sk (čo predstavovalo 279 akcií na meno v nominálnej hodnote približne 110 000 Sk a 9 akcií na majiteľa v nominálnej hodnote asi 11 000 Sk) a to v dvoch splátkach prvá vo výške 9 237 000 Sk dňa 28. 9. 1995 a druhá vo výške 21 552 000 Sk dňa 9. 4. 1996.
b)	na základe súhlasu Ministerstva financií SR č. 3720/96 z 17. 10. 1996 v celkovej hodnote 49 978 500 Sk (čo predstavovalo 45 435 akcií na meno v nominálnej hodnote cca 1 100 Sk) a to  splátkou vo výške 14 996 550 Sk dňa 24. 10. 1996 a druhou splátkou do konca roka 1996.

V roku 2000 došlo k zásadným zmenám. Do banky vstúpil strategický investor z bankovej holdingovej spoločnosti UNI CREDITO ITALIANO S. p. A. Následne došlo k zmene názvu Poľnobanka a. s. na Unibanka a.s. Akcionári na mimoriadnom valnom zhromaždení akcionárov, ktoré sa uskutočnilo dňa 14.12.2000, vzali na vedomie rozhodnutie Národnej banky Slovenska zo dňa 13. 12. 2000 o znížení základného imania UniBanka a. s. , z dôvodu riešenia straty banky v minulých rokoch, čím poklesla nominálna hodnota jednej akcie z pôvodnej sumy 1100 Sk na 309 Sk a celková hodnota akcií MP SR na 43 261 545 SK.
Z toho istého dôvodu došlo k ďalšiemu  zníženiu základného imania, na základe rozhodnutia Národnej banky Slovenska zo dňa 15. 1. 2002, keď akcionári na mimoriadnom valnom zhromaždení dňa 21. 1. 2002 vzali na vedomie toto rozhodnutie, čím poklesla nominálna hodnota jednej akcie z 309 Sk na 185 Sk za jednu akciu. 

Dôvody na privatizáciu majetkovej účasti štátu v UniBanke
Hlavnými dôvodmi na privatizáciu majetkovej účasti štátu v UniBanke sú :
-	postupný pokles hodnoty uvedených akcií a tým aj hodnoty majetku štátu,
-	zanedbateľný podiel na hlasovaní a rozhodovaní na valných zhromaždeniach banky,
-	predchodca UniBanky a. s. Slovenská poľnohospodárska banka ú. s. bola založená hlavne pre financovanie potrieb sektoru pôdohospodárstva, ďalším vývojom sa stala univerzálnou bankovou inštitúciou a stratila svoj poľnohospodársky charakter.
Predajná cena akcií bude určená štandardnými metódami na stanovenie ceny akcií. Táto požiadavka vyplynula zo záverov Porady ekonomických ministrov vlády SR. Stanovenie ceny akcií štandardnými metódami (napr. net asset value) bude súčasťou zadania na vypracovanie privatizačného projektu akciového podielu MP SR v UniBanke a. s.

Priamy predaj majetkového podielu štátu spoločnosti UniCredito Italiano S.p.A.
Keďže privatizácia majetkového podielu štátu na podnikaní spoločnosti Unibanky a.s. môže byť realizovaná až na základe schválenia zaradenia tejto majetkovej účasti štátu do privatizácie, je potrebné návrh v súlade s § 41 zákona 92/1991 Zb. o podmienkach prevodu majetku štátu na iné osoby v znení neskorších predpisov predložiť na schválenie vláde SR a následne Národnej rade Slovenskej republiky. Ďalší postup v procese privatizácie uvedeného akciového podielu je podrobne popísaný v prílohe 1.
Získané finančné prostriedky z predaja akciového podielu v UniBanke a. s. sa stanú v zmysle § 28 písm. c zákona o správe majetku štátu č. 92/1991 Zb. príjmom Fondu národného majetku SR.
50 % získaných finančných prostriedkov z predaja akciového podielu chce Ministerstvo pôdohospodárstva použiť na vykrytie nezabezpečených potrieb rezortu pôdohospodárstva, ako je financovanie  spoločných programov Európskej únie a Slovenskej republiky a štátnej pomoci prostredníctvom predloženia do Národnej rady Slovenskej republiky návrhu na použitie získaných finančných prostriedkov z predaja, ktoré budú príjmom Fondu národného majetku SR. 50 % finančných prostriedkov z predaja by bolo príjmom štátneho rozpočtu SR.   
	Materiál bol predložený na medzirezortné pripomienkové konanie a bol prerokovaný na Porade ekonomických ministrov vlády SR. Pripomienky z porady ekonomických ministrov boli zapracované do návrhu. Predloženie predmetného materiálu bude mať pozitívny dopad na štátny rozpočet. Nemá negatívny finančný, ekonomický alebo environmentálny vplyv na hospodárenie podnikovej sféry ani na zamestnanosť.